Järjekordne Sputnik pürib propagandarelvaks – Propastop
21.12.2020
Neljapäeval, 17. detsembril avaldasid mitmed Kremli propagandameedia väljaanded loo pealkirjaga, nagu sooviks Eesti elanikud enda vaktsineerimist just Venemaa vaktsiiniga Sputnik V. Loo lähtepunktiks on Venemaa Eesti suursaadiku Aleksandr Petrovi kiri Eesti terviseameti juhile Üllar Lannole, kus ta lahkelt vaktsiini pakub. “Oleme saanud palju taotlusi Eestis elavatelt kodanikelt seoses võimalusega vaktsineerida Vene ravimiga,” vahendavad lood Petrovi sõnu.
Kes on need Eesti elanikud?
Propastop hakkas huvi tundma, kes võivad olla need Venemaa vaktsiinist huvitunud Eesti elanikud. On ju Eesti peaminister Jüri Ratas teatanud, et Sputnik V vaktsiini Eestis kasutama ei hakata.
Avastasime, et Eestist hallatavates kremlimeelsetes Facebooki gruppides on käinud läbi sügise tihe infojagamine, mis propageerib vaktsiini Sputnik V ja esitab seda suure eduloona. Ühtlasi küsitakse aktiivselt, miks ei tunne Eesti Venemaa vaktsiini vastu huvi. Küllap neile aktiivsetele isikutele Petrov viitabki.
Siit leiad mõned näited sellistest postitustest gruppides Novosti Estonii, Tallintsõ ja Naša Estonija. Miks nimetab Propastop gruppe ja nendega seotud isikuid Kremli mõjuvõrgustikuks, saad lugeda siit.
Muide, Terviseameti dokumendiregistrist ei leidnud Propastop kõnealusest kirjast jälgegi.
Propagandaoperatsiooni ülesehitus
Seega võib vaktsiiniga seotud propagandaoperatsiooni ülesehituse avada järgnevalt:
– Kõigepealt tõstatavad mõjuvõrgustikku kuuluvad isikud teema sotsiaalmeedias, jättes mulje tavainimeste huvist.
– Seejärel võtab sõna ametiisik, kes selle “tavainimeste huvi” tsiteeritavaks väiteks sõnastab.
– Ametiisiku sõnad nopib üles mõni väljaanne ja teeb neist uudise. Eriti hästi sobib see, kui loo kirjutab mõni Eesti enda ajakirjandusväljaanne.
– Lõpuks võimendatakse sel viisil initsieeritud uudist suurtes propagandakanalites.
ERR roll sõnumi levitamisel
Küsimusi tekitab ka Eesti oma rahvusringhäälingu roll Petrovi sõnade levitamisel. Propagandaoperatsioon saab alguse 17. detsembril avaldatud venekeelse
ERRi uudisest, mida kõik järgnevad kajastajad tsiteerivad.
Probleemiks pole uudis ise, vaid viis, mis vaatepunktist see on esitatud. Esile tuuakse just Petrovi sõnad ja propagandistlikud väited Eesti elanike huvist. Loobutud on võimalusest uudis üles ehitada mõnele teisele vaatenurgale. Näiteks pealkiri “Venemaa suursaadik pakub Eesti Terviseametile Sputnik V vaktsiini” oleks antud juhtumi puhul palju täpsem. ERR eelistab miskipärast aga just Kremli narratiivi toetavat pealkirja. Loo toimetaja on Sergei Mihhailov.
Propastop on ka varem kirjutanud juhtumitest, kui ERR on kaasa aidanud Kremli sõnumite levimisele. Suvel oli selleks Kremli režiimile sobiva rahvahääletuse info jagamine. Samuti levitas ERR oma uudiseid kremlimeelsetes Facebooki gruppides.
Loe lisaks:
Koroonakriisi kasutamine inforelvana: Venemaa esitab Eesti poolt Hiinast ostetud kaitsemaske enda humanitaarabina.
Astroturfing ehk oma sõnumite esitamine tavainimeste huvi pähe.
Pildid: kuvatõmmised viidatud artiklitest